Strandgaarden inviterer med på jagt af mange slags | Hvide Sande | dagbladetringskjern.dk
Strandgaarden inviterer med på jagt af mange slags
Lige bag klitrækken ligger den gamle Strandgaard. PR-foto
Kom bagom hjortejagt. Find selv rav - og se hvilke naturmotiver, landskabsfotografen har indfanget.
Husby: På den gamle klitgård, Strandgaarden, bliver der søndag 20. august sat fokus på jagt - i bred forstand fra klassisk hjortejagt til jagt på rav og gode billeder.
Dagen igennem bliver naturen og kulturen ved hav og klit vist frem. Der er rundvisninger og museets historie og andre gode historier bliver fortalt.
Karsten Krægpøth fortæller blandt andet om udstillingen "Hjorten og skoven", en udstilling der fortæller, hvordan hjortevildtet i Vestjylland er gået fra at være en næsten uddød race, til at være ganske almindelig i landskabet, og hvordan dyr og mennesker har lært at leve side om side.
De besøgende kan også komme med Ringkøbing-Skjern Museums naturvejleder Rene Hankelbjerg en tur på stranden. Her fortæller han om strandens mange forskellige sten - og med lidt held finder man også rav.
Natur i linsen
I "Stuen" på Strandgaarden er der naturfotogalleri. Natur - og landskabsfotograf Mikkel Jezequel har fotograferet, siden han var tretten år og har altid haft naturen som sit primære fokus. Og den vestjyske natur var hans første store inspiration. I udstillingen på Strandgaarden er det netop billeder af den vestjyske natur, man kan se.
Keramiker Eva Hermann viser keramik; der er uld-, filt-, strik- og vævede ting, pileflet og meget mere.
I jagtstuen kan man nyde en kop kaffe, mens børnene kan tegne og klippe "i jagtens tegn", gå på en sporjagt eller lave smykke af krondyrgevir.
Strandgaard finder man på Husby Klitvej 5, og der er åbent kl. 13-16. /exp